Menachem Mendel Schneerson
Menachem Mendel Schneerson var én af de mest fremtrædende skikkelser inden for ortodoks hasidisk jødedom i 1900-tallet. Schneerson var født i Ukraine og studerede i Berlin og Frankrig, bl.a. på Sorbonne, hvor han læste matematik. I 1941 flygtede han til USA, hvor han slog sig ned i Brooklyn, New York.
Efter at være blevet storrabbi inden for Lubavitch-traditionen i hasidisk jødedom etablerede Schneerson her sin bevægelse, som snart blev én af de mest dynamiske jødiske organisationer. Der blev etableret skoler, synagoger og ungdomslejre, og Lubavitch-hasidismen, som efter 2. Verdenskrig kun talte nogle få tusinde medlemmer, voksede til en bevægelse med omkring 200.000 medlemmer, af hvilke en del betragtede ham som messias. Selvom han aldrig besøgte Israel, opfordrede Schneerson sine tilhængere i Knesset til at stemme imod Det Israelske Arbejderparti.
.